Ο **Ιωσήφ (Σήφης) Βαλυράκης** (12 Μαρτίου 1943 - 24 Ιανουαρίου 2021) ήταν Έλληνας πολιτικός, εκ των ιστορικών στελεχών του ΠΑΣΟΚ. Υπηρέτησε ως βουλευτής και αργότερα ως υπουργός.

Βιογραφικό
----------

Γεννήθηκε το 1943 στα Χανιά. Ο πατέρας του, Γιάννης Βαλυράκης, ήταν αξιωματικός του Στρατού Ξηράς και βουλευτής της Ένωσης Κέντρου. Σπούδασε ηλεκτρονικός μηχανικός στη Δυτική Γερμανία και τη Σουηδία, με ειδίκευση στους βιομηχανικούς αυτοματισμούς. Μιλούσε αγγλικά, γερμανικά και σουηδικά.

Κορυφαίο στέλεχος της αντιχουντικής αντίστασης και του ένοπλου κλάδου του ΠΑΚ, ο Βαλυράκης ήταν καταζητούμενος από το καθεστώς της 21ης Απριλίου επί τρία χρόνια για βομβιστικές επιθέσεις και συνελήφθη τελικά το 1971, οπότε βασανίστηκε και φυλακίστηκε στο ΕΑΤ-ΕΣΑ. Απέδρασε όμως καθώς κατάφερε να κόψει τα κάγκελα του κελιού του και μετά προκάλεσε βραχυκύκλωμα στο ηλεκτρικό δίκτυο των φυλακών. Στη συνέχεια ανέβηκε στην στέγη ενός τραίνου που πήγαινε στη Γιουγκοσλαβία. Για κακή του τύχη το τραίνο σταμάτησε για ανεφοδιασμό στα σύνορα, οι προβολείς των φυλακίων έπεσαν πάνω του, τον εντόπισαν και τον συνέλαβαν. Αυτή τη φορά οδηγήθηκε στις φυλακές Κέρκυρας.

Τελικά κατάφερε πάλι να αποδράσει, αυτή τη φορά κολυμπώντας έως την Αλβανία. Αλλά το εκεί καθεστώς του Ενβέρ Χότζα νόμιζε πως ήταν Έλληνας κατάσκοπος της χούντας, και αρχικά του επέβαλε ποινή τριών ετών σε καταναγκαστικά έργα στο στρατόπεδο του Φίερι. Όμως αυτή τη φορά στάθηκε τυχερός καθώς ο Ανδρέας Παπανδρέου κινητοποίησε τις επαφές του με το διεθνές Μαοϊκό και φιλοκινεζικό κίνημα (εκείνη την εποχή η Αλβανία ήταν δορυφόρος της Κίνας του Μάο) για να τον σώσει. Τελικά ο πρίγκιπας της Καμπότζης Σιχανούκ, στενός φίλος του Ανδρέα Παπανδρέου, επενέβη στους Κινέζους, οι οποίοι επενέβησαν στους Αλβανούς, και έτσι ο Σήφης Βαλυράκης αφέθηκε ελεύθερος.

Εξελέγη για πρώτη φορά βουλευτής Χανίων με το ΠΑΣΟΚ το 1977. Εκλεγόταν συνεχώς από τότε, κερδίζοντας όλες τις βουλευτικές εκλογές ως και εκείνες του 2000. Έπειτα εξελέγη ξανά το 2009. Διετέλεσε υφυπουργός Μεταφορών και Επικοινωνιών (Οκτώβριος 1981 - Νοέμβριος 1984), υφυπουργός Πολιτισμού με αρμοδιότητα τον Αθλητισμό (Ιούλιος 1985 - Ιούνιος 1988), υφυπουργός Δημόσιας Τάξης (Ιούνιος 1988 - Ιούλιος 1989 και Ιούλιος 1994 - Μάρτιος 1995) και υπουργός Δημόσιας Τάξης (Μάρτιος 1995 - Ιανουάριος 1996).

Την 1η Φεβρουαρίου 2009 ο Σήφης Βαλυράκης κρατήθηκε για αρκετές ώρες από τις αμερικάνικες αρχές αμέσως μετά την άφιξή του σε αεροδρόμιο της Νέας Υόρκης λόγω ανάκλησης της βίζας του ενώ πετούσε. Αυτό το περιστατικό επανέφερε στο προσκήνιο την παλιά έχθρα του Βαλυράκη με την αμερικανική κυβέρνηση, η οποία τη δεκαετία του '80 τον θεωρούσε «ιδρυτή» της 17 Νοέμβρη.

Ήταν παντρεμένος με τη γνωστή ζωγράφο Μίνα Παπαθεοδώρου-Βαλυράκη, που έχει κερδίσει πολλά διεθνή βραβεία για τα έργα της. Το ζεύγος έχει αποκτήσει 2 παιδιά.

### Θάνατος

Ο Σήφης Βαλυράκης εξαφανίσθηκε στις 24 Ιανουαρίου του 2021 και τελικά εντοπίστηκε νεκρός στη θαλάσσια περιοχή της Ερέτριας του νομού Ευβοίας. Είχε πάει βόλτα με το σκάφος του στα νησάκια απέναντι από την Ερέτρια της Εύβοιας όταν χάθηκαν τα ίχνη του και η σύζυγός του ενημέρωσε το Λιμενικό. Η κηδεία του Σηφη Βαλυράκη ανεβλήθη, καθώς η σύζυγός του Μίνα Παπαθεοδώρου-Βαλυράκη με επιστολή που έστειλε στον υπουργό Ναυτιλίας, Γιάννη Πλακιωτάκη, κατήγγειλε εγκληματική ενέργεια  και γι' αυτό ξεκίνησε έρευνα απο το Λιμενικό για τις συνθήκες θανάτου του. Σύμφωνα με την ιατροδικαστική έκθεση φαίνεται να υπάρχουν ενδείξεις εγκληματικής ενέργειας. Η υπόθεση τέθηκε το Σεπτέμβριο του 2021 στο αρχείο με εντολή του Εισαγγελέα Πρωτοδικών Χαλκίδας Δημήτριου Προκοπίου, αφού έκρινε ότι ο θάνατός του ήταν αποτέλεσμα ατυχήματος όπου τραυματίσθηκε θανάσιμα στο κεφάλι από την προπέλα του σκάφους του. Το Νοέμβριο όμως του ίδιου χρόνου, μετά την προσφυγή της οικογένειάς του, η Εισαγγελέας Εφετών Ευβοίας ανέτρεψε την κατάσταση και η δικογραφία ανασύρθηκε από το αρχείο, με αποτέλεσμα στις 3 Ιουνίου του 2022, δύο αλιείς να κατηγορηθούν για τον θάνατό του, και να προφυλακιστούν με σύμφωνη γνώμη ανακριτή και εισαγγελέα. Ωστόσο οι δύο αλιείς αφεθηκαν ελεύθεροι ένα μηνα αργότερα από το Συμβούλιο Πλημμελειοδικών Χαλκίδας, παρά την απορριπτική εισαγγελική πρόταση, και ενώ είχε ξεκινησει πειθαρχικός και ποινικός έλεγχος για τους εισαγελικούς & δικαστικούς λειτουργούς που εμπλέκονταν στις παραπάνω παρεμβάσεις. Οι συνήγοροι της οικογένειας του Βαλυράκη τον Οκτώβριο του 2022 ζητήσανε να διωχθούν ποινικώς για παράβαση καθήκοντος και κατάχρηση εξουσίας επιπλέον και οι λιμενικοί υπαλλήλοι του Τμήματος Ερέτριας που βεβαίωσαν τον θανατό του δήθεν από ατύχημα.

Παραπομπές
----------

1. 1 2  www.kathimerini.gr/society/561312130/mina-papatheodoroy-valyraki-o-syzygos-moy-dolofonithike/. Ανακτήθηκε στις 11  Σεπτεμβρίου 2021.
2. ↑  Βουλή των Ελλήνων. 46be478c-cced-44e5-85bd-e8982f69f5df. Ανακτήθηκε στις 23  Απριλίου 2022.
3. ↑  «Νεκρός βρέθηκε ο Σήφης Βαλυράκης». *Η Εφημερίδα των Συντακτών*. Ανακτήθηκε στις 25 Ιανουαρίου 2021.
4. ↑
5. ↑  «Ο δραπέτης… με το βούτυρο». *Protagon.gr*. Ανακτήθηκε στις 25 Ιανουαρίου 2021.
6. ↑   Κοινοβουλευτική θητεία Ιωσήφ Βαλυράκη, δικτυακός τόπος Βουλής των Ελλήνων, ανακτήθηκε στις 25 Ιανουαρίου 2021.
7. ↑  «Περιπέτεια στο αεροδρόμιο της Νέας Υόρκης για το Σήφη Βαληράκη». *Ελευθεροτυπία*. 2009-02-01. .
8. ↑  Βρέθηκε νεκρός ο Σήφης Βαλυράκης, skai.gr, 24 Ιανουαρίου 2021.
9. ↑  «Θρίλερ με τον θάνατο του Σήφη Βαλυράκη- Έγκλημα καταγγέλλει η γυναίκα του με επιστολή». *ΣΚΑΪ*. Ανακτήθηκε στις 27 Ιανουαρίου 2021.
10. ↑  Γ, Λαμπρόπουλος Βασίλης (27 Ιανουαρίου 2021). «Σ. Βαλυράκης: Τα στοιχεία για το θρίλερ της Εύβοιας και τον τραγικό θάνατο». *Ειδήσεις - νέα - Το Βήμα Online*. Ανακτήθηκε στις 27 Ιανουαρίου 2021.
11. ↑  «Υπόθεση Βαλυράκη: Ανατροπή από την ιατροδικαστική - Χτυπήθηκε και από άλλα όργανα εκτός από την προπέλα». *ProtoThema*. 30 Μαρτίου 2021. Ανακτήθηκε στις 30 Μαρτίου 2021.
12. ↑  tvxs.gr (2 Μαρτίου 2022). ««Κόλλησε» πάλι η υπόθεση Βαλυράκη;». *TVXS - TV Χωρίς Σύνορα*. Ανακτήθηκε στις 13 Οκτωβρίου 2022.
13. ↑  «Υπόθεση Σήφη Βαλυράκη: Προφυλακίστηκαν δύο ψαράδες - Τι λένε οι δικηγόροι τους». *m.naftemporiki.gr*. Ανακτήθηκε στις 13 Οκτωβρίου 2022.
14. ↑  Υπόθεση Βαλυράκη: Προφυλακίστηκαν οι δύο ψαράδες που κατηγορούνται για τον θάνατό του
15. 1 2  ««Παρέμβαση Τσιάρα για συγκάλυψη»». *Η Εφημερίδα των Συντακτών*. Ανακτήθηκε στις 13 Οκτωβρίου 2022.

Πηγές
-----

* Προσωπική ιστοσελίδα του Σήφη Βαλυράκη
* Βιογραφικό του Σήφη Βαλυράκη στην ιστοσελίδα της Βουλής